ಪಾಕಿಸ್ತಾನದ ವ್ಯಾಟ್ಸ್ಆಯಪ್ ಗುಂಪಿಗೆ ಸೇನಾ ಪ್ರದೇಶದ ಫೋಟೊ ರವಾನೆ: ಮಹಾರಾಷ್ಟ್ರದ ವ್ಯಕ್ತಿಯ ಬಂಧನ ಮುಂಬೈ, ಅ. 4: ಮಹಾರಾಷ್ಟ್ರದ ದೇವಲಾಲಿಯಲ್ಲಿರುವ ರಕ್ಷಣಾ ಪ್ರದೇಶದ ಭಾವಚಿತ್ರಗಳನ್ನು ತೆಗೆದ ಹಾಗೂ ಅದನ್ನು ಪಾಕಿಸ್ತಾನದ ವ್ಯಾಟ್ಸ್ ಆಯಪ್ ಗುಂಪಿಗೆ ರವಾನಿಸಿದ ಆರೋಪದಲ್ಲಿ 21 ವರ್ಷದ ವ್ಯಕ್ತಿಯೋರ್ವನನ್ನು ಬಂಧಿಸಲಾಗಿದೆ ಎಂದು ಪೊಲೀಸರು ರವಿವಾರ ತಿಳಿಸಿದ್ದಾರೆ. ನಾಸಿಕ್ ಜಿಲ್ಲೆಯ ದೇವಲಾಲಿಯಲ್ಲಿ ಫಿರಂಗಿ ಶಾಲೆ, ಫಿರಂಗಿ ಕೇಂದ್ರ ಹಾಗೂ ಸೇನಾ ಯುದ್ಧ ವಿಮಾನ ತರಬೇತಿ ಶಾಲೆಗಳಂತಹ ರಕ್ಷಣಾ ಸ್ಥಾಪನೆಗಳ ಕಟ್ಟಡಗಳು ಇವೆ. ದೇವಲಾಲಿ ಸೇನಾ ಕ್ಯಾಂಪ್ ಪ್ರದೇಶದಲ್ಲಿರುವ ಸೇನಾ ಆಸ್ಪತ್ರೆಯ ಫೋಟೊವನ್ನು ಸಂಜಯ್ ಕುಮಾರ್ ಎಂಬಾತ ಶನಿವಾರ ಮೊಬೈಲ್ ಫೋನ್ನಲ್ಲಿ ಸೆರೆ ಹಿಡಿಯುತ್ತಿದ್ದಾಗ ಕೆಲವು ಯೋಧರು ಬಂಧಿಸಿದ್ದಾರೆ ಎಂದು ಪೊಲೀಸ್ ಅಧಿಕಾರಿಗಳು ತಿಳಿಸಿದ್ದಾರೆ. ಯೋಧರು ಆತನಿಂದ ಮೊಬೈಲ್ ಫೋನ್ ಅನ್ನು ವಶಪಡಿಸಿಕೊಂಡಿದ್ದಾರೆ. ವಿಚಾರಣೆ ವೇಳೆ ಆತ ಈ ಫೋಟೊಗಳನ್ನು ಪಾಕಿಸ್ತಾನದ ವ್ಯಾಟ್ಸ್ ಆಯಪ್ ಗುಂಪಿಗೆ ಕಳುಹಿಸಿರುವುದು ಬಹಿರಂಗಗೊಂಡಿದೆ. ಆತನನ್ನು ದೇವಲಾಲಿ ಕ್ಯಾಂಪ್ ಪೊಲೀಸರಿಗೆ ಶನಿವಾರ ಸಂಜೆ ಹಸ್ತಾಂತರಿಸಲಾಗಿದೆ. ಸೇನಾ ಅಧಿಕಾರಿಯ ದೂರಿನ ಆಧಾರದಲ್ಲಿ ಆತನನ್ನು ಬಂಧಿಸಲಾಗಿದೆ. ಅಧಿಕೃತ ರಹಸ್ಯ ಕಾಯ್ದೆ ಅಡಿಯಲ್ಲಿ ಆತನ ವಿರುದ್ಧ ಪ್ರಕರಣ ದಾಖಲಿಸಲಾಗಿದೆ ಎಂದು ಪೊಲೀಸರು ತಿಳಿಸಿದ್ದಾರೆ. ಆರೋಪಿ ಮೂಲತಃ ಬಿಹಾರದ ಗೋಪಾಲಗಂಜ್ ಜಿಲ್ಲೆಯವನು. ದೇವಲಾಲಿ ಕ್ಯಾಂಪ್ ರೈಲ್ವೆ ನಿಲ್ದಾಣ ವಾಸಿಸುತ್ತಿರುವ ಈತ ಸೇನಾ ಪ್ರದೇಶದಲ್ಲಿರುವ ನಿವೇಶನಗಳಲ್ಲಿ ಕಟ್ಟಡ ಕಾರ್ಮಿಕನಾಗಿ ಕೆಲಸ ನಿರ್ವಹಿಸುತ್ತಿದ್ದಾನೆ.